সোমবার তাকে ট্রানজিট রিমান্ডে হাওড়ায় নিয়ে আসার কথা। 
শুক্রবার রাতে হাওড়ার মঙ্গলাহাটে দোকানের সামনে থেকে ব্যবসায়ী লক্ষ্মীনারায়ণ সাউকে তুলে নিয়ে যায় অরবিন্দ-সহ কয়েকজন। অপহরণকারীদের মধ্যে একজন পুলিশের পোশাকে ছিল। তদন্তে নেমে শনিবার কলকাতা থেকে অরবিন্দের বাবা মুন্দ্রিকাকে গ্রেফতার করে হাওড়া পুলিশ। তাকে ১০ দিনের পুলিশি হেফাজতের নির্দেশ দিয়েছে হাওড়া আদালত। পুলিশ সূত্রের খবর, অপহরণের বিষয়টি মুন্দ্রিকা জানত। সেই সূত্র ধরেই অপহরণ-কাণ্ডের কিনারা করা গিয়েছে। 
পুলিশ জানিয়েছে, লক্ষ্মীনারায়ণ এবং অরবিন্দের বাড়ি আদতে বিহারে। গয়ার নাগমা গ্রামে ১৩ বিঘা জমি আছে লক্ষ্মীনারায়ণের। সেটি বিক্রির জন্য ওই ব্যবসায়ীকে চাপ দিচ্ছিল অরবিন্দ। জমিটি জলের দরে কিনে নিতে চেয়েছিল সে। বিক্রি করতে না চাওয়ায় লক্ষ্মীনারায়ণকে সে হুমকিও দিচ্ছিল। ব্যবসায়ীর পরিবারের সদস্যেরা এফআইআরে জানিয়েছিলেন যে, ওই জমি বিবাদের সঙ্গে অপহরণের সম্পর্ক রয়েছে। পরিবারের সদস্যদের বক্তব্য, শুক্রবার রাতেই তাঁরা মুন্দ্রিকাকে ফোন করেছিলেন। সেই সময় মুন্দ্রিকার কথাবার্তা শুনেই বোঝা গিয়েছিল যে, অপহরণের বিষয়টি সে জানত। তাঁদের অভিযোগের ভিত্তিতেই মুন্দ্রিকাকে গ্রেফতার করা হয়। 
এরপরই গয়ায় যান তদন্তকারী দলের সদস্যেরা। রবিবার সেখান থেকে স্বর্ণ ব্যবসায়ীকে উদ্ধার করা হয়। গ্রেফতার করা হয় অরবিন্দকেও। হাওড়ার পুলিশ কমিশনার দেবেন্দ্রপ্রকাশ সিংহ বলেন, ‘‘ব্যবসায়ীকে উদ্ধার করা হয়েছে। অরবিন্দ দাসকেও গ্রেফতার করা হয়েছে। ধৃতকে দু’দিনের ট্রানজিট রিমান্ডে হাও়ড়ায় আনা হবে।’’ 
হাওড়ার স্থানীয় তৃণমূল কাউন্সিলর শৈলেশ রাই জানিয়েছেন, তাঁর উপস্থিতিতেই জমি নিয়ে দু’পক্ষের রফা হয়েছিল। শৈলেশ বলেন, ‘‘১৫ লক্ষ টাকায় জমি বিক্রি করতে রাজি হয়েছিলেন লক্ষ্মীনারায়ণ। কিন্তু অরবিন্দ গয়াতে রেজিস্ট্রেশন করাতে চাইছিল। এর জন্য লক্ষ্মীনারায়ণকে ফোনে হুমকিও দিচ্ছিল সে।’’